Ο γερμανός δημοσιογράφος καταγγέλλει πως δέχθηκε χτυπήματα στο πρόσωπο από ομάδα ακροδεξιών που βρισκόταν στο Σύνταγμα και τον αναγνώρισε καθώς στο παρελθόν έχει κάνει ντοκιμαντέρ για την Χρυσή Αυγή.

Είναι δεύτερη φορά που ο συγκεκριμένος δημοσιογράφος πέφτει θύμα ξυλοδαρμού από ακροδεξιούς στη χώρα μας, καθώς είχε ξυλοκοπηθεί ξανά όταν κάλυπτε το συλλαλητήριο για το Μακεδονικό τον περασμένο Ιανουάριο στην Αθήνα.

«Ακριβώς πέρυσι έγινε το ίδιο σε ένα συλλαλητήριο για το Μακεδονικό. Με αναγνώρισαν επειδή κάναμε το ντοκιμαντέρ “Χρυσή Αυγή: Προσωπική Υπόθεση”. Μου την πέσανε και με χτυπούσαν για περίπου πέντε λεπτά, ώσπου ήρθαν ΜΑΤαδες και εξαφανίστηκαν. Κανείς δεν επέμβαινε και αυτό ήταν το πιο σοκαριστικό. Δεν περίμενα τίποτε άλλο από αυτούς, δεν έχουν τίποτε άλλο στη γκάμα των δραστηριοτήτων τους παρά βία και μίσος. Για δεύτερη φορά ήμουν πολύ τυχερός που δεν έβγαλαν μαχαίρι, γκλομπ, σιδερογροθιές. Νόμιζα ότι με τόση πολλή αστυνομία μπορούσα να κάνω τη δουλειά μου, έκανα λάθος. Δεν θα κρυφτώ όμως και δεν θα φοβηθώ. Και θα βγει και αυτό στη δεύτερη μας ταινία που ετοιμάζουμε για τη Χρυσή Αυγή», δήλωσε ο ίδιος.

Σύμφωνα με τα όσα μετέδωσε ο ΣΚΑΪ ακροδεξιοί ζήτησαν από το δημοσιογράφο τα στοιχεία του και όταν εκείνος αρνήθηκε να τους δώσει την ταυτότητά του τον γρονθοκόπησαν.

Δείτε το ντοκιμαντέρ του δημοσιογράφου «Χρυσή Αυγή: Προσωπική Υπόθεση»